ለ8ኛው የብሔርና ብሔረሰቦች በዓል ስኬት የበኩላቸውን ድርሻ እንደሚወጡ በጅጅጋ ከተማ የሚገኙ ባለሃብቶች ገለፁ
– በመጪው ህዳር 29 በኢትዮጵያ ሶማሌ ክልል አስተናጋጅነት ለሚከበረው 8ኛው የብሄር፣ ብሄረሰቦችና ህዝቦች በዓል ስኬት የበኩላቸውን ድርሻ እንደሚወጡ በጅጅጋ ከተማ በተለያዩ የንግድ ስራዎች የተሰማሩ ባለሃብቶች አስታወቁ። 8ኛው የብሄር፣ ብሄረሰቦችንና ህዝቦች በዓል “ህገ-መንግስታችን ለህዳሴያችን” በሚል መሪ ቃል ህዳር-29 በጅጅጋ ከተማ ይከበራል።በጅጅጋ ከተማ የሚንቀሳቀሱ የተለያዩ ባለሃብቶች መንግስት በዓሉን ለማዘጋጀት የሚያደርገውን ዝግጅት በገንዘብ፣ በጉልበት፤ ሰላምና ጸጥታን በማረጋገጥ የራሳቸውን ድርሻ ለመወጣት በሚችሉበት ሁኔታ ለመሳተፍ  ትላንት ከክልሉ ርዕሰ መስተዳድር ጋር ውይይት አካሂደዋል።በክልሉ አስተናጋጅንት የሚከበረውን 8ኛው የብሄር፣ ብሄረሰቦችና ህዝቦች በዓል በተሳካ ሁኔታ ለማክበር በገንዘብ፣ በጉልበትና የአካባቢያቸውን ሰላም ነቅተው በመጠበቅ ከመንግስት ጎን እንደሚቆሙ ባለሃብቶቹ በውይይቱ ወቅት አረጋግጠዋል።አቶ አብዱልቃድር አብዱላሂ ፋራህ የተባሉ ባለሃብት በተለይ ለዋልታ እንደገለጹት ፤ በአገር አቀፍ ደረጃ በመንገድ፣ በህንጻ ግንባታዎችና በውሃ ጉድጓድ ቀፋሮ ስራዎች በመሳተፍ ወደ ከፍተኛ ባለሃብትነት ለመሸጋገር የቻሉት ህገ-መንግስቱ በፈጠረላቸው በየትኛውም አካባቢ ተንቀሳቅሶ የመስራት መብታቸውን ተጠቅመው ነው።በተወለዱበት የጅጅጋ ከተማን ጨምሮ በኢትዮጵያ ሶማሌ ክልል በተለያዩ ከተሞች በተለያዩ የኢንቨስትመንት መስኮች እየተነቀሳቀሱ መሆኑን ባለሃብቱ ጠቁመው፤ ህዳር 29 የሚከበረው የኢትዮጵያ ብሄር ብሄረሰቦችና ህዝቦች በዓል የአንድነትና የእኩልነት መሰረት የሆነው የአገሪቱ ህገ-መንግስት የጸደቀበት እለት በመሆኑ በዓሉ ለእሳቸው ትልቅ ፍራ እንዳለው ተናግረዋል። በመሆኑም ለበዓሉ መሳካት በገንዘብ፣ በጉልበትና የአካባቢያቸውን ሰላም ከአካባቢው ማህበረሰብ ጋር በመሆን እንደሚጠብቁ አረጋግጠዋል። ወደ ጅጅጋ ከተማ የሚመጡ እንግዶች በበዓሉ ተደስተው እንደሚመለሱ ያላቸውን ተስፋ አቶ የገለጹት አብዱልቃድር ፤ ባለሃብቶችም በዚህ አጋጣሚ የክልሉን አዋጭ የኢንቨስትመንት አማራጮች አይተው በክልሉ እንዲሳተፉ እድል ይፈጥርላቸዋል ብለዋል።በጅጅጋ ከተማ የኖጎቭ ሆቴል ባለቤት አቶ ከድር ጅግሬ በበኩላቸው ፤ በዓሉ የተሳካ እንዲሆን በከተማዋ የሚገኙ ባለሃብቶችና በመካከለኛ ንግድ ስራ የተሰማሩ ነጋዴዎች በሙሉ  በተቻላቸው ለመደገፍ ከስምምነት ላይ መድረሳቸውን ተናግረዋል።የብሄር፣ ብሄረሰቦችና ህዝቦች በዓል በክልሉ መከበሩ የህዘቦችን አንድነትና ብዝሃነት ከማጠናከሩም በላይ ኢኮኖሚያዊና ማህበራዊ ፋይዳው ከፍተኛ መሆኑን ገልጸው፤ በተለይም በክልሉ የመሰረተ ልማት እንዲስፋፋና የህዝቦች ትስስር እንድጠናከር ትልቅ ፋይዳ ይኖረዋል ብለዋል። እንግዶች በዓሉን በሰላም አክብረው እንዲመለሱም የተለያዩ ዝግጅቶች መደረጋቸውን በመጥቀስ፤ ያለምንም ስጋት ወደ ጅጅጋ እንዲመጡ መልክታቸውን አስተላልፈዋል።ባለሃብቶቹን ያወያዩት የክልሉ ርዕሰ መስተዳድር አቶ አብዲ መሀመድ ኡመር በበኩላቸው፤ ባለሃብቶቹ በዓሉን በተሳካ ሁኔታ ለማክበር በሚደረገው ጥረት በረሳቸው ተነሳሽነት እያደረጉት ያለው እንቅስቃሴ የሚመሰገን መሆኑን ተናግረዋል። በተለይም ሀብታቸውን በኢንቨስትመንት ላይ በማዋል በክልሉ እየፈጠሩት ላለው የልማት አጋርነት መንግሰት እንደ ከዚህ ቀደሙ ሁሉ ድጋፍ እንደሚያደርግላቸው አቶ አብዲ መናገራቸውን ዋልታ ኢንፎርሜሽን ማዕከል ዘግቧል።